Internetbutikken Coolshop.dk fik nok af en særdeles aktiv dankort-svindler. Derfor sendte de ham en tur i spjældet med en kreativ julehilsen

Dankort-svindel på nettet er i voldsom vækst. Det mærker politiets afdeling for økonomisk kriminalitet, men i særdeleshed i netbutikkerne, der år efter år må æde tab, når de svindles af bedragere på nettet.

En svindel, som medejer af internetbutikken Coolshop.dk Jacob Risgaard i denne uge fik nok af.

En 22-årig algerisk mand har i løbet af året svindlet Coolshop.dk for mere end 200.000 kroner.

15 gange har butikken anmeldt manden til politiet for handel med stjålne dankort uden at politiet har taget affære og i denne uge fik Jacob Risgaard så nok af databedrageren.

- I sidste uge blev vi ringet op af Nets, der fortæller, at vi er ved at sende pakker til en svindler, som de har opdaget. Vi når at tage pakkerne af buret også tænker jeg, at nu har vi chancen for at tage ham på fersk gerning. Jeg ringer til politiet og spørger, om de kan hjælpe mig - jeg får desværre svaret, at der ikke er ressourcer til at tage ham, fortæller Jacob Risgaard til Ekstra Bladet.

Frustreret over politiets manglende indsats vælger Jacob Risgaard en noget anderledes tilgang. Han sender alligevel pakken af sted til svindleren og planlægger at tage ham på fersk gerning, anholde ham og aflevere ham til politiet.

I pakken lægger Jacob et spydigt brev til den digitale tyveknægt.

Coolshops brev til svindleren (Privatfoto)

- Da politiet ikke ville hjælpe, tænkte jeg, at jeg ville lave en civil anholdelse af ham og tage ned på politistationen og aflevere ham på et sølvfad, siger Jacob Risgaard, der ikke ligger skjul på, at han følte sig trådt på af ordensmagten:

- Derfor hyrede jeg to livvagter og kontaktede TV2 Nyhederne. Jeg er bare en splejset it-nørd og ville ikke anholde ham alene. Samtidig synes jeg, at der skulle fokus på politiets passivitet.

- Vagterne var hyret, da politiet tilsyneladende finder ud af, at TV2 Nyhederne er på historien. Pludseligt har de tid til at tage ud at anholde ham, og det blev han så tidligere i dag, fortæller Jacob Risgaard til Ekstra Bladet.

På lur i Valby

Anholdelsen fandt sted ved en pakkeboks i bydelen Valby i København, hvor politiet ventede på svindleren, der ifølge Jacob Risgaard har snydt Coolshop.dk for mere end 230.000 kroner over mindst 15 handler på hjemmesiden.

Hos Københavns Politis afdeling for økonomisk kriminalitet, bekræfter afsnitsleder Bjarke Dalsgaard Madsen, at man tirsdag har anholdt en i person i Valby efter anmeldelse fra Coolshop.

Han vil dog ikke forholde sig til, at politiet i første omgang skulle have afvist Coolshop på grund af manglende ressourcer, da anmeldelsen i ifølge Bjarke Dalsgaard Madsen i første omgang ikke er kommet ind til Københavns Politi.

- Sagen adskiller sig desværre ikke fra så mange andre. Vi ser desværre flere og flere tilfælde af databedragri. Svindlerne køber med stjålne dankortoplysninger, som i de fleste tilfælde først bliver opdaget længe efter pakken er afhentet i en pakkecentral, forklarer afsnitsleder af afdelingen for økonomisk kriminalitet under Københavns Politi, Bjarke Dalsgaard Madsen til Ekstra Bladet.

Han fortæller, at man mistænker den 22-årige algeriske mand for at stå bag op til 90 forhold af svindel på nettet.

- Anholdelsen var helt udramatisk. Vi ventede på ham ved pakkeboksen og da han ankom anholdt vi ham, forklarer Bjarke Dalsgaard Madsen.

Koster butikkerne millioner

Den eneste information svindleren skal bruge for at købe uhæmmet på nettet er oplysningerne på forsiden og bagsiden af kortet og derefter kan databedrageren shoppe løs indtil du opdager, dit kort er blevet misbrugt.

Dankort-svindlen koster hvert år internetbutikkerne millioner af kroner, da butikkerne er forpligtet til at refundere det stjålne beløb til kunden, når vedkommende opdager, han er blevet snydt.

Butikken har dermed mistet en vare, set sin betaling blive trukket tilbage og samtidigt betalt et såkaldt charge-back-gebyr på 250 kroner til Nets i sagsomkostninger for at sende pengene retur til kunden.

Jacob Risgaard kan godt forstå, at kunderne skal være sikre, når de handler på nettet, men han mener, at det er for nemt at svindle med dankortet på nettet.

- Der mangler flere sikkerhedsforanstaltninger. En kode eller andet ville gøre det sværere for svindlerne at handle og mere sikkert for forbrugere og butikker, siger han og uddyber:

- Det kan ikke passe, du skal skrive en kode, når du køber en pakke tyggegummi til 8 kroner i kiosken, men kan handle frit for 8000 kroner på nettet, lyder opråbet fra medejeren af Coolshop, der alene i år har tabt mere end en million kroner på internetsvindlen.

Den 22-årige algeriske mand, der i dag blev anholdt, bliver i morgen fremstillet i grundlovsforhør.

Hvis han i sidste ende dømmes, kan han se frem til en straf på op til 1 1/2 års fængsel - hvis retten finder, at svindlen er sket under særligt skærpende omstændigheder, kan straffen blive helt op til 8 års fængsel.